Koors – dalenatjie se sketsblad
Ek was ook skepties. En bang. Want Deon Meyer is sinoniem met misdaad, spanning en Bennie Griessel. 'n Post-apokaliptiese wêreld? Memoires? Nico Storm? Sê nou maar dit is so 'n Mad Maxerige besigheid vol weird wetenskapfiksie en voorvader geeste en grafte? Nee, dit wou net nie sitplek kry by my nie…
Maar toe is ons toevallig in die Kaap vir 'n kursus toe Koors by die Drostdy Teater in Stellenbosch bekend gestel word. My sussie het vir ons kaartjies gekoop en ons het vir ons opgedress in sykouse en high heels. ('n Pregnant fairy in high heels? Dis ek daai!) 'n Geleentheid om Deon Meyer in lewende lywe te ontmoet en vlugtig met hom te gesels terwyl hy vir jou sy boek teken was rede genoeg om die koue aan te durf en jou brein (en hart) oop te stel vir Koors.
Hy lees vir ons 'n stukkie voor uit die boek en gesels dan, sonder om die storie weg te gee, oor die boek en waar die idee vandaan kom en hoe hy dit benader het. Zoë Brown lees nog 'n paar stukke uit die boek en ek kry so 'n krieweling en daai hoek slaan vas. Die boek is iets heeltemal anders maar dis Deon Meyer en dit gaan die tyd werd wees. Manlief moet maar 'n kosmaakbeurt of twee vat.
Ek het my tyd gevat en rustig gelees want ek wou soveel as moontlik details en nuanses raaklees. En dit was 'n reis en 'n half saam met Nico Storm en al die ander karakters. 'n Hele klomp uiteenlopende karakters met min-of-meer dieselfde doel voor oë maar elkeen met 'n eie idee oor hoe om dit te bereik. Verskuilde agendas, kinkels in kabels…
Ek was skepties maar ek is oortuig. Ek is skaam om te erken dat ek getwyfel het.
Dit was die leestyd werd.
EDIT: Ek gaan 'n ertjie kraam as iemand weer vir my sê dat hulle nie van 'Koors' gehou hete nie omdat Bennie Griessel nie daarin is nie. O my liewe koek! Deon Meyer is soveel meer as net Bennie Griessel! Bennie is fantasties maar Bennie is nie al waartoe Die Meesterlike Mnr Meyer tot staat is nie..